́е бо жесто́кое и ка́менное се́рдце, а́ще и́мать во умѣ̀ при́снѡ толи́кое єдиноро́днагѡ бж҃ество̀, на́съ ра́ди смири́вшееся, и исчи́сленныхъ предрече́нныхъ страсте́й па́мять не сокруши́тся, не умили́тся, не смири́тся; не земля́ ли и пе́пелъ, и попра́ніе ѿ всѣ́хъ человѣ̂къ во́льнѣ, по писа́нію, бу́детъ; та́коже смиря́емѣй и сокруша́емѣй душѣ̀, на смире́ніе хрс̑то́во смотря́ющей, ка́я я́рость є́ю возъ̑ѡблада́ти возмо́жетъ; кі́й гнѣ́въ; ка́я го́ресть ѡдолѣ́ти; я́коже мни́тся, забве́ніе по́льзующихъ си́хъ, и животворя́щихъ ны̀ по́мыслѡвъ, и сестра̀ єгѡ̀ уны́ніе, и си̂мъ содѣ́йствующее и єдинонра́вное невѣ́дѣніе, тяжча́йшыя вну́треннѣйшыя душѝ стра̂сти, неудобоѡбрѣта́ємыя, и неудобоисправля́ємыя любопы́тствомъ лю́тымъ ду́шу покрыва́юще и помрача́юще, прѡ́чимъ ѕло́бы страстє́мъ дѣ́йствовати и кры́тися въ не́й сотворя́ютъ: занѐ безстра́шіе и нерадѣ́ніе ѡ до́брыхъ дѣ́лѣхъ влага́ютъ, входи́ти же и дѣ́йствовати ка́ждой стра́сти де́рзостнѣ удо́бь попуща́ютъ